JTS ป่วนดัชนี
ราคาหุ้น JTS และมูลค่ามาร์เก็ตแคปที่ลดลง น่าจะค่อย ๆ ลดผลกระทบต่อภาพรวมดัชนี SET ลงไปได้บ้าง เว้นแต่ราคาหุ้นจะถูกดันขึ้นมาอีก
ราคาหุ้น JTS และมูลค่ามาร์เก็ตแคปที่ลดลง น่าจะค่อย ๆ ลดผลกระทบต่อภาพรวมดัชนี SET ลงไปได้บ้าง เว้นแต่ราคาหุ้นจะถูกดันขึ้นมาอีก
17 พ.ค. 2565

ดัชนี SET ปิดเมื่อวันศุกร์ที่ผ่านมา ลดลง 0.14 จุด มาที่ 1,584 จุด
ทั้งที่วันนั้นดัชนีควรจะปิดบวก
เพราะตลาดหุ้นเอเชียส่วนใหญ่ดัชนีกลับมาฟื้นตัวได้แล้ว
ทว่า ดัชนีตลาดหุ้นของไทย กลับได้รับผลกระทบจากการขึ้นลง (ผันผวน) ของหุ้น JTS หรือ บริษัท จัสมิน เทคโนโลยี โซลูชั่น จำกัด (มหาชน)
ราคาหุ้น JTS ปิดเมื่อวันศุกร์ที่ผ่านมา ลดลง 80 บาท ปิดที่ 402 บาท มูลค่าการซื้อขาย -16.60%
ราคาหุ้น JTS ที่ลดลงในวันดังกล่าว มีผลต่อดัชนีถึง -4.7514 จุด
จะเห็นว่า หากตัดความเคลื่อนไหวของหุ้น JTS ออกไป ดัชนี SET เมื่อวันศุกร์ที่ 13 พ.ค.ที่ผ่านมา ควรจะปิดในแดนบวก หรืออย่างน้อยต้องบวก 4.5 จุด
จริงแล้วเมื่อวันศุกร์ราคาหุ้น JTS ช่วงเปิดตลาด ร่วงลงไปฟลอร์ (-30%)
หรือที่ระดับราคา 340 บาท
ก่อนที่จะมีการงัดขึ้นมาเล่นกันใหม่
แต่ระหว่างวัน ราคายังคงเคลื่อนไหวในแดนลบ และเป็นตัวกดดันดัชนี SET ตลอดทั้งวัน
ช่วงที่ราคา JTS ลงไปติดฟลอร์ ช่วงเวลาประมาณ 10.15 น.
ช่วงเวลานั้นหุ้นจัสมิน เทคโนโลยีฯ มีส่วนกดดันดัชนีถึง 6-7 จุด
ล่าสุด มูลค่าหลักทรัพย์ตามราคาตลาดหรือมาร์เก็ตแคปของจัสมิน เทคโนโลยีฯ อยู่ที่ประมาณ 283,995 ล้านบาท
ถือว่าปรับลงมาค่อนข้างมาก หลังจากที่มาร์เก็ตแคปเคยขึ้นไปสูงสุดที่ประมารณ 372,000 ล้านบาท จากที่ราคาหุ้นได้ขึ้นไปถึง 594 บาท เมื่อวันที่ 27 เม.ย. 65
ราคาหุ้น JTS และมูลค่ามาร์เก็ตแคปที่ลดลง
น่าจะค่อย ๆ ลดผลกระทบต่อภาพรวมดัชนี SET ลงไปได้บ้าง
เว้นแต่ราคาหุ้นจะถูกดันขึ้นมาอีก จนทำให้มาร์เก็ตแคปสูงขึ้น
หากเป็นเช่นนั้น ราคาที่ปรับขึ้นของของหุ้นตัวนี้ จะส่งผลต่อดัชนีอีกพอสมควร
ในสถานการณ์แบบนี้ เราจึงมักจะเห็นบทวิเคราะห์ หรือการวิเคราะห์ของนักวิเคราะห์ที่จะพยายามตัดการเคลื่อนไหวของหุ้น  JTS ออกไป เพื่อให้เห็นภาพของดัชนี SET ที่ใกล้เคียงกับความจริงมากสุด
ผ่านมาถึงตรงนี้ ถามว่า JTS ผิดอะไรไหม
คำตอบคือ “ไม่ผิด”
แต่น่าจะไปขึ้นอยู่กับเกณฑ์การควบคุมของตลาดหลักทรัพย์ฯ มากกว่า
นั่นคือ จะหาวิธีการอย่างไร เพื่อให้ดัชนีเคลื่อนไหวแบบมี “เสถียรภาพ”
หลังจากก่อนหน้านี้ได้แก้เกณฑ์หุ้นที่จะติด  SET50 มาแล้ว จนทำให้หุ้น DELTA บริษัท เดลต้า อีเลคโทรนิคส์ (ประเทศไทย) จำกัด (มหาชน) และทำให้ DELTA หลุดจากการคำนวณดัชนี SET50
และทำให้ดัชนี SET50 กลับมามีเสถียรภาพ รวมไปถึง SET50 Index Futures
ปัจจุบันหุ้น  JTS ถูกตลาดหลักทรัพย์ฯ ให้ถูกขยายช่วงดำเนินการ
ตามมาตรการกำกับการซื้อขายระดับ 3 คือ หยุดพักการซื้อขายในวันทำการแรก ห้าม Net Settlement ห้ามคำนวณวงเงินซื้อขาย และห้าม Cash Balance
มีผลตั้งแต่วันที่ 17 พ.ค. 65–2 มิ.ย. 65
ด้วยเหตุผลการซื้อขายผิดไปจากสภาพปกติโดยไม่มีปัจจัยพื้นฐานรองรับ
และในวันอังคารนี้หุ้น JTS จะถูกขึ้นเครื่องหมาย SP หรือพักการซื้อขาย 1 วัน
สำหรับ JTS เป็นหุ้นที่มีราคาหุ้นเปลี่ยนแปลงไปอย่างรวดเร็ว
จากราคาอยู่ที่ 12-13 บาทต่อหุ้น
ผ่านมาครบ 1 ปี (13 พ.ค. 65) ราคาได้เคยขึ้นไปสูงสุด 594 บาท หรือเปลี่ยนแปลงบวก 4,470%
ก่อนที่ราคาจะปรับลง โดยช่วง 15 วันที่ผ่านมา ลดลง 32%
มีการเสนออย่างไม่เป็นทางการไปยังตลาดหลักทรัพย์ ฯ เกี่ยวกับแนวทางแก้ปัญหาหุ้นที่มีการเคลื่อนไหวคล้าย ๆ JTS เช่น ห้ามนำมาคำนวณดัชนี ฯลฯ
ส่วนตลาดหลักทรัพย์ฯ จะมีวิธีการต่อไปอย่างไร
เป็นเรื่องยากจะคาดเดา
แต่เชื่อแน่ว่าคงไม่ปล่อย หรือใช้มาตรการแบบนี้ไปเรื่อย ๆ